CELEX: 32020H0826(18)
Language: mt
Date: 2020-07-20 00:00:00
Title: Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-2020 ta’ Malta u li tagħti opinjoni tal-Kunsill dwar il-Programm ta’ Stabbiltà tal-2020 ta’ Malta 2020/C 282/18

26.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 282/116
            
         
      RAKKOMANDAZZJONI TAL-KUNSILL
      tal-20 ta’ Lulju 2020
      dwar il-Programm Nazzjonali ta’ Riforma tal-2020 ta’ Malta u li tagħti opinjoni tal-Kunsill dwar il-Programm ta’ Stabbiltà tal-2020 ta’ Malta
      (2020/C 282/18)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
      Wara li kkunsidra r-rakkomandazzjoni tal-Kummissjoni Ewropea,
      Wara li kkunsidra r-riżoluzzjonijiet tal-Parlament Ewropew,
      Wara li kkunsidra l-konklużjonijiet tal-Kunsill Ewropew,
      Wara li kkunsidra l-opinjoni tal-Kumitat tal-Impjiegi,
      Wara li kkunsidra l-opinjoni tal-Kumitat Ekonomiku u Finanzjarju Ewropew,
      Wara li kkunsidra l-opinjoni tal-Kumitat tal-Protezzjoni Soċjali,
      Wara li kkunsidra l-opinjoni tal-Kumitat tal-Politika Ekonomika,
      Billi:
      
                  (1)
               
               
                  Fis-17 ta’ Diċembru 2019, il-Kummissjoni adottat l-Istrateġija Annwali għat-Tkabbir Sostenibbli, li tat bidu għas-Semestru Ewropew tal-2020 għall-koordinazzjoni tal-politika ekonomika. Hija ħadet kont debitu tal-Pilastru Ewropew tad-Drittijiet Soċjali, iddikjarat mill-Parlament Ewropew, mill-Kunsill u mill-Kummissjoni fis-17 ta’ Novembru 2017. Fis-17 ta’ Diċembru 2019, fuq il-bażi tar-Regolament (UE) Nru 1176/2011 tal-Parlament Ewropew u tal-Kunsill (2), il-Kummissjoni adottat ir-Rapport dwar il-Mekkaniżmu ta’ Twissija, li fih ma identifikatx lil Malta bħala wieħed mill-Istati Membri li jirrikjedi li jsirlu rieżami fil-fond. Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-Żona tal-Euro.
               
            
                  (2)
               
               
                  Ir-rapport tal-pajjiż għall-2020 fir-rigward ta’ Malta ġie ppubblikat fis-26 ta’ Frar 2020. Huwa vvaluta l-progress ta’ Malta fl-indirizzar tar-rakkomandazzjonijiet speċifiċi għall-pajjiż adottati mill-Kunsill fid-9 ta’ Lulju 2019 (3) (“ir-rakkomandazzjonijiet speċifiċi għall-pajjiż għall-2019”), is-segwitu mogħti lir-rakkomandazzjonijiet speċifiċi għall-pajjiż adottati fis-snin preċedenti u l-progress ta’ Malta lejn il-miri nazzjonali tal-Ewropa għall-2020.
               
            
                  (3)
               
               
                  Fil-11 ta’ Marzu 2020, l-Organizzazzjoni Dinjija tas-Saħħa uffiċjalment iddikjarat it-tifqigħa tal-COVID-19 bħala pandemija dinjija. Din hija emerġenza serja tas-saħħa pubblika għaċ-ċittadini, is-soċjetajiet u l-ekonomiji. Qiegħda tpoġġi lis-sistemi tas-saħħa nazzjonali taħt pressjoni qawwija, tikkawża tfixkil fil-katini ta’ provvista dinjija, toħloq volatilità fis-swieq finanzjarji, tiskatta xokkijiet fid-domanda tal-konsumatur u qed ikollha effetti negattivi f’diversi setturi. Qiegħda tkun ta’ theddida għall-impjiegi u għad-dħul tan-nies kif ukoll għan-negozju tal-kumpaniji. Hija kkawżat xokk ekonomiku kbir li diġà qiegħed ikollu riperkussjonijiet serji fl-Unjoni. Fit-13 ta’ Marzu 2020, il-Kummissjoni adottat komunikazzjoni li tappella għal reazzjoni ekonomika koordinata għall-kriżi, li tinvolvi l-atturi kollha fil-livell nazzjonali u fil-livell tal-Unjoni.
               
            
                  (4)
               
               
                  Diversi Stati Membri ddikjaraw stat ta’ emerġenza jew daħħlu miżuri ta’ emerġenza. Jenħtieġ li kwalunkwe miżura ta’ emerġenza tkun strettament proporzjonata, neċessarja, b’terminu ta’ żmien limitat, u konformi ma’ standards Ewropej u internazzjonali. Jenħtieġ li tkun soġġetta għal sorveljanza demokratika u skrutinju ġudizzjarju indipendenti.
               
            
                  (5)
               
               
                  Fl-20 ta’ Marzu 2020, il-Kummissjoni adottat komunikazzjoni dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir. Il-klawżola liberatorja ġenerali, kif previst fl-Artikolu 5(1), 6(3), 9(1) u 10(3) tar-Regolament (KE) Nru 1466/97 u fl-Artikoli 3(5) u 5(2) tar-Regolament tal-Kunsill (KE) Nru 1467/97 (4), tiffaċilita l-koordinament tal-politiki baġitarji fi żminijiet ta’ tnaqqis qawwi fir-ritmu ekonomiku. Fil-komunikazzjoni tagħha tal-20 ta’ Marzu 2020, il-Kummissjoni kkunsidrat li, meta titqies il-kriżi ekonomika qawwija mistennija bħala riżultat tal-pandemija tal-COVID-19, il-kondizzjonijiet għall-attivazzjoni tal-klawsola liberatorja ġenerali kienu sodisfatti u talbet li l-Kunsill japprova din il-konklużjoni. Fit-23 ta’ Marzu 2020, il-Ministri għall-finanzi tal-Istati Membri qablu mal-evalwazzjoni tal-Kummissjoni. Huma qablu li l-kriżi ekonomika qawwija tirrikjedi reazzjoni reżoluta, ambizzjuża u kkoordinata. L-attivazzjoni tal-klawżola liberatorja ġenerali tippermetti devjazzjoni temporanja mill-perkors ta’ aġġustament lejn l-objettiv baġitarju fuq perjodu medju ta’ żmien, sakemm dan ma jpoġġix fil-periklu s-sostenibbiltà fiskali fuq il-perjodu medju ta’ żmien. Fil-każ tal-parti korrettiva, il-Kunsill jista’ wkoll jiddeċiedi, fuq rakkomandazzjoni mill-Kummissjoni, li jadotta trajettorja fiskali riveduta. Il-klawżola liberatorja ġenerali ma tissospendix il-proċeduri tal-Patt ta’ Stabbiltà u Tkabbir. Din tippermetti li l-Istati Membri jiddevjaw mir-rekwiżiti baġitarji li normalment ikunu japplikaw fil-waqt li l-Kummissjoni u l-Kunsill ikunu jistgħu jieħdu l-miżuri neċessarji ta’ koordinazzjoni tal-politika fi ħdan il-qafas tal-Patt.
               
            
                  (6)
               
               
                  Hija meħtieġa azzjoni kontinwa biex jiġi limitat u kontrollat it-tixrid tal-pandemija tal-COVID-19, tissaħħaħ ir-reżiljenza tas-sistemi nazzjonali tas-saħħa, jittaffew il-konsegwenzi soċjoekonomiċi tal-pandemija permezz ta’ miżuri ta’ sostenn għan-negozji u l-unitajiet domestiċi, u jiġu żgurati kondizzjonijiet adegwati ta’ saħħa u sigurtà fil-postijiet tax-xogħol bil-għan li tinbeda mill-ġdid l-attività ekonomika. Jenħtieġ li l-Unjoni tuża b’mod sħiħ id-diversi għodod li għandha għad-dispożizzjoni tagħha biex tappoġġa l-isforzi tal-Istati Membri f’dawk l-oqsma. B’mod parallel, jenħtieġ li l-Istati Membri u l-Unjoni jaħdmu flimkien biex iħejju l-miżuri meħtieġa biex iġibu lura l-funzjonament normali tas-soċjetajiet u l-ekonomiji tagħna u t-tkabbir sostenibbli, jintegraw fost l-oħrajn it-tranżizzjoni ekoloġika u t-trasformazzjoni diġitali, u jieħdu tagħlimiet mill-kriżi.
               
            
                  (7)
               
               
                  Il-kriżi tal-COVID-19 tefgħet enfasi fuq il-flessibbiltà li joffri s-suq intern ta’ adattament għal sitwazzjonijiet straordinarji. Madankollu, sabiex tiġi żgurata tranżizzjoni malajr u bla xkiel lejn il-fażi ta’ rkupru u l-moviment liberu ta’ oġġetti, servizzi u ħaddiema, jenħtieġ li jitneħħew dawk il-miżuri eċċezzjonali li ma jħallux lis-suq intern jiffunzjona b’mod normali hekk kif dawn ma jibqgħux indispensabbli. Il-kriżi kurrenti evidenzjat il-ħtieġa li jkun hemm pjanijiet ta’ tħejjija għall-kriżijiet fis-settur tas-saħħa. Strateġiji mtejba ta’ akkwist, katini ta’ provvista diversifikati u riżervi strateġiċi ta’ provvisti essenzjali huma fost l-elementi kruċjali għall-iżvilupp ta’ pjanijiet usa’ għat-tħejjija għall-kriżijiet.
               
            
                  (8)
               
               
                  Il-leġiżlatur tal-Unjoni diġà emenda l-oqfsa leġiżlattivi rilevanti permezz tar-Regolamenti (UE) 2020/460 (5) u (UE) 2020/558 (6) tal-Parlament Ewropew u tal-Kunsill biex jippermetti lill-Istati Membri jattivaw ir-riżorsi kollha mhux użati mill-Fondi Strutturali u ta’ Investiment Ewropej sabiex ikunu jistgħu jindirizzaw l-effetti eċċezzjonali tal-pandemija tal-COVID-19. Dawk l-emendi ser jipprovdu flessibbiltà addizzjonali, kif ukoll proċeduri ssimplifikati u razzjonalizzati. Sabiex jittaffew il-pressjonijiet ta’ nuqqas fil-flussi ta’ flus, l-Istati Membri jistgħu jibbenefikaw ukoll minn rata ta’ kofinanzjament ta’ 100 % mill-baġit tal-Unjoni fis-sena kontabilistika 2020-2021. Malta hija mħeġġa li tagħmel użu sħiħ minn dawk il-possibbiltajiet sabiex tingħata għajnuna lill-individwi u s-setturi l-aktar milquta.
               
            
                  (9)
               
               
                  Malta ppreżentat il-Programm Nazzjonali ta’ Riforma tal-2020 tagħha fit-30 ta’ April 2020 u l-Programm ta’ Stabbiltà tal-2020 tagħha fit-2 ta’ Mejju 2020. Sabiex jitqiesu r-rabtiet ta’ bejniethom, iż-żewġ programmi ġew evalwati fl-istess ħin.
               
            
                  (10)
               
               
                  Malta bħalissa tinsab fil-parti preventiva tal-Patt ta’ Stabbiltà u Tkabbir.
               
            
                  (11)
               
               
                  Fil-Programm ta’ Stabbiltà tal-2020 tiegħu, il-gvern qiegħed jippjana li l-bilanċ nominali jiddeterjora minn surplus ta’ 0,5 % tal-prodott domestiku gross (PDG) fl-2019 għal defiċit ta’ 7,5 % tal-PDG fl-2020. Id-defiċit huwa pprojettat li jonqos għal 3,6 % tal-PDG fl-2021. Wara li naqas għal 43,1 % tal-PDG fl-2019, il-proporzjon tad-dejn tal-amministrazzjoni pubblika mal-PDG mistenni li jiżdied għal 54,5 % fl-2020 skont il-Programm ta’ Stabbiltà tal-2020. Il-prospettiva makroekonomika u fiskali hija affettwata mill-inċertezza kbira minħabba l-pandemija tal-COVID-19.
               
            
                  (12)
               
               
                  Bħala reazzjoni għall-pandemija tal-COVID-19, u bħala parti minn approċċ ikkoordinat tal-Unjoni, Malta adottat miżuri baġitarji f’waqthom sabiex iżżid il-kapaċità tas-sistema tas-saħħa tagħha, trażżan il-pandemija, u tipprovdi solliev lil dawk l-individwi u setturi li jkunu ntlaqtu b’mod partikolari. Skont il-Programm ta’ Stabbiltà tal-2020, dawk il-miżuri baġitarji ammontaw għal 4,1 % tal-PDG. Il-miżuri jinkludu supplimenti salarjali għal setturi milquta, iż-żieda tal-kapaċità tal-kura tas-saħħa u miżuri soċjali relatati mal-COVID-19. Barra minn hekk, Malta ħabbret miżuri li, filwaqt li ma jkollhomx impatt baġitarju dirett, ser jikkontribwixxu fl-għoti ta’ sostenn għal-likwidità tan-negozji. Il-Programm ta’ Stabbiltà tal-2020 jistma li l-garanziji tal-gvern ser jippermettu li l-banek iqawwu finanzjarjament il-portafoll ta’ self ġdid lill-kumpaniji b’sa massimu ta’ 6,1 % tal-PDG. Dawk il-miżuri jinkludu garanziji fuq is-self. Il-Programm ta’ Stabbiltà tal-2020 jikkonferma wkoll tħabbiriet li kienu saru aktar kmieni ta’ differimenti fir-rigward tat-taxxa fuq id-dħul personali u tal-kumpaniji, tat-taxxa fuq il-valur miżjud u tal-kontribuzzjonijiet soċjali. B’mod ġenerali, il-miżuri li ħadet Malta huma konformi mal-linji-gwida stabbiliti fil-komunikazzjoni tal-Kummissjoni tat-13 ta’ Marzu 2020. L-implimentazzjoni sħiħa ta’ miżuri ta’ emerġenza u ta’ miżuri fiskali ta’ appoġġ, segwita minn iffukar ġdid tal-politiki fiskali lejn il-kisba ta’ pożizzjonijiet fiskali prudenti fuq perjodu medju ta’ żmien, meta jkunu jippermettu l-kondizzjonijiet ekonomiċi, ser ikunu ta’ kontribut għall-preservazzjoni tas-sostenibbiltà fiskali fuq perjodu medju ta’ żmien.
               
            
                  (13)
               
               
                  Fuq il-bażi tat-tbassir tal-Kummissjoni tar-rebbiegħa tal-2020, jekk ma jkun hemm ebda tibdil ta’ politika, il-bilanċ tal-amministrazzjoni pubblika ta’ Malta huwa mbassar li jkun ta’ -6,7 % tal-PDG fl-2020 u -2,5 % tal-PDG fl-2021. Il-proporzjoni tad-dejn tal-amministrazzjoni pubblika huwa pprojettat li jibqa’ taħt is-60 % tal-PDG fl-2020 u fl-2021.
               
            
                  (14)
               
               
                  Fl-20 ta’ Mejju 2020, il-Kummissjoni ħarġet rapport imħejji skont l-Artikolu 126(3) tat-Trattat minħabba li Malta qiegħda tippjana li taqbeż il-limitu fuq id-defiċi ta’ 3 % tal-PDG fl-2020. B’mod ġenerali, l-analiżi mill-Kummissjoni tindika li l-kriterju tad-defiċit kif definit fit-Trattat u fir-Regolament (KE) Nru 1467/97 ma twettaqx.
               
            
                  (15)
               
               
                  B’reazzjoni għall-pandemija tal-COVID-19, Malta ħadet miżuri ta’ konteniment permezz ta’ kampanja effettiva ta’ komunikazzjoni dwar is-saħħa, u stabbilixxiet miżuri ta’ iżolament fiżiku u ta’ kwarantina, monitoraġġ u livell għoli ta’ ttestjar u traċċar tal-kuntatti. L-awtoritajiet Maltin qegħdin jaħdmu wkoll biex iżidu l-kapaċità tal-isptarijiet, fosthom dawk iddedikati lill-unitajiet tat-terapija intensiva. L-akkwist dirett ta’ tagħmir protettiv personali (PPE, personal protective equipment) qiegħed isir fil-livell nazzjonali. Malta ngħaqdet ukoll mal-proċess ta’ akkwist bi sħab tal-Unjoni għall-PPE, għal reaġenti tal-laboratorju u testijiet u ventilaturi. Fir-rigward ta’ mediċini u ingredjenti attivi, Malta qiegħda timmonitorja b’mod attiv is-sitwazzjoni sabiex tidentifika u tantiċipa kwalunkwe nuqqas possibbli u tieħu azzjoni rimedjali minnufih, speċjalment fil-każ tal-għeluq tal-fruntieri minn pajjiżi li normalment jipprovdu l-mediċini jew l-ingredjenti attivi. Fit-12 ta’ Mejju 2020, il-Kummissjoni approvat skema ta’ EUR 11,5 miljun b’sostenn għall-investimenti fil-produzzjoni ta’ prodotti rilevanti għall-COVID-19, inkluż prodotti mediċi bħal baċċini, apparat mediku u għall-isptarijiet, inkluż ventilaturi kif ukoll apparat u lbies protettiv. Għall-persunal mediku kien hemm ukoll, b’mod effettiv, riallokazzjoni u taħriġ mill-ġdid. Speċjalisti tas-saħħa pubblika li kienu jokkupaw diversi pożizzjonijiet f’korpi regolatorji u ministeri ngħataw kompiti ġodda u ġew skjerati mill-ġdid biex ikunu jistgħu jassistu fir-reazzjoni għall-pandemija.
               
            
                  (16)
               
               
                  Il-Gvern Malti ta appoġġ lin-negozji permezz ta’ appoġġ finanzjarju għat-telexogħol u permezz ta’ sussidji għall-ħaddiema li jkunu fi kwarantina obbligatorja. Il-Gvern ipprovda wkoll garanziji u differiment tat-taxxa għan-negozji, inkluż għal dawk li jaħdmu għal rashom. L-impjegati full time ta’ impriżi li joperaw f’setturi bħal dak tal-bejgħ bl-imnut, tal-bejgħ bl-ingrossa, tat-turiżmu u tal-ospitalità li sofrew b’mod drastiku minħabba l-pandemija tal-COVID-19 jew setturi li kellhom jissospendu temporanjament l-operazzjonijiet b’ordni tas-Supretendent tas-Saħħa Pubblika jkunu intitolati għal massimu ta’ ħamest ijiem ta’ salarju fil-ġimgħa, abbażi ta’ salarju ta’ EUR 800 fix-xahar. L-impjegati f’setturi affettwati b’mod anqas qawwi huma intitolati għal ammont ta’ salarju għal minn jum sa jumejn fil-ġimgħa, abbażi ta’ salarju ta’ EUR 800 fix-xahar. Il-Gvern ħabbar ukoll appoġġ għal persuni b’diżabilità, għal familji bit-tfal fejn iż-żewġ ġenituri għandhom impjieg u l-ebda minnhom ma jista’ jaħdem permezz ta’ telexogħol, għal ħaddiema li tilfu l-impjieg tagħhom minħabba l-kriżi kurrenti u għal dawk mingħajr impjieg li jgħixu f’akkomodazzjoni mikrija. Fl-aħħar nett, il-Gvern ser jiffinanzja sa 2,5 punti perċentwali tar-rati tal-imgħax fuq self mill-banek meħud min-negozji milquta mill-pandemija tal-COVID-19.
               
            
                  (17)
               
               
                  Is-sistema tas-saħħa Maltija tagħti riżultati tajbin fis-saħħa. Madankollu, il-pandemija tal-COVID-19 poġġiet lis-sistema tas-saħħa pubblika Maltija taħt livelli ta’ pressjoni bla preċedent. L-isforzi li jiffukaw fuq il-bini tal-kapaċità tas-sistema tal-kura tas-saħħa biex tirrispondi b’mod effettiv għal kriżijiet pandemiċi, bħall-COVID-19, itejbu r-reżiljenza tagħha. L-oqsma li ġejjin ikunu jeħtieġu monitoraġġ partikolari: (a) id-dipendenza li qed tiżdied fuq infermiera migranti fil-kura akuta u fit-tul, kif ukoll fuq l-għadd ta’ prattikanti mediċi ġenerali li qegħdin jikbru fl-età; (b) id-diffikultajiet biex isiru disponibbli mediċini ġodda u innovattivi; (c) in-nefqa qawwija mill-but fuq il-kura primarja u ta’ outpatients u fuq ċerti mediċini; u (d) il-listi ta’ stennija għall-ispeċjalizzazzjonijiet ta’ kura lill-outpatients li b’mod konsistenti huma twal u reċentement kienu qegħdin jiżdiedu. Ir-riorjentazzjoni tal-għoti tas-servizzi lil hinn mill-isptarijiet lejn il-kura primarja wkoll għadha prijorità ewlenija.
               
            
                  (18)
               
               
                  Skont it-tbassir tal-Kummissjoni għar-rebbiegħa tal-2020, il-qgħad mistenni li jiżdied għal 5,9 % fl-2020 qabel ma jonqos għal 4,4 % fl-2021. Sabiex jittaffew l-impatti serji tal-kriżi fuq l-impjiegi, Malta ħadet miżuri ta’ emerġenza, f’konsultazzjoni mas-sħab soċjali, biex tevita s-sensji billi minflokhom tingħata preferenza għal xogħol b’ħinijiet iqsar. L-adozzjoni ta’ arranġamenti għal xogħol b’ħinijiet iqsar fuq bażi aktar permanenti tipproteġi wkoll l-impjiegi matul it-tranżizzjoni lejn l-irkupru ekonomiku. Huwa kruċjali li jkun hemm garanzija ta’ sostenn adegwat u aċċess għall-protezzjoni soċjali għall-ħaddiema kollha, inkluż dawk li jaħdmu għal rashom, u li tittieħed f’kunsiderazzjoni l-possibbiltà li jkun hemm qgħad għat-tul. Jeħtieġ ukoll li s-sistema ta’ protezzjoni soċjali ta’ Malta tiżgura li jingħata appoġġ adegwat lil ħaddiema barranin biex isibu impjieg alternattiv, jibqgħu jżommu l-permessi ta’ xogħol, meta jkun possibbli u, li jkollhom aċċess għal servizzi soċjali oħra. Il-proporzjon ta’ adulti b’livell baxx ta’ ħiliet huwa komparattivament għoli, aggravat minn proporzjoni għoli ta’ studenti li jieqfu kmieni mill-iskola. Il-kriżi kurrenti tista’ taggrava n-nuqqas ta’ ħiliet f’xi setturi u tiddefinixxi mill-ġdid il-ħtiġijiet ta’ ħiliet f’oħrajn. B’hekk, l-immappjar tal-ħiliet u t-taħriġ mill-ġdid tal-ħaddiema jsiru aktar importanti, b’mod partikolari fil-każ tal-ħiliet relattivi għall-oqsma diġitali u ekoloġiċi. Dan l-aħħar Malta għamlet progress fl-edukazzjoni u t-taħriġ, iżda għad fadal sfidi sinifikanti, inkluż proporzjon għoli ta’ studenti b’livelli insuffiċjenti ta’ ħiliet bażiċi.
               
            
                  (19)
               
               
                  Bil-kriżi tal-COVID-19 l-implimentazzjoni rapida ta’ appoġġ ta’ likwidità lin-negozji saret prijorità urġenti għal Malta. Sar essenzjali li jkun żgurat fluss kontinwu ta’ kreditu, u li jingħata aċċess għall-finanzi, speċjalment fil-każ tal-impriżi żgħar u ta’ daqs medju fis-setturi l-aktar milquta. Is-sistema bankarja għandha rwol importanti fl-implimentazzjoni effettiva ta’ miżuri ta’ likwidità billi tipprovdi self u tikkanalizza garanziji pubbliċi, biex b’hekk jingħeleb l-approċċ konservattiv fil-prattiki ta’ self li kien hemm qabel il-kriżi. Fil-proċess tat-tfassil u l-implimentazzjoni ta’ dawn il-miżuri, jeħtieġ li titqies ir-reżiljenza tas-settur bankarju.
               
            
                  (20)
               
               
                  Biex jiġi stimulat l-irkupru ekonomiku, ser ikun importanti li l-proġetti maturi ta’ investiment pubbliku jiġu ffinanzjati b’mod aktar sostanzjali fil-bidu tagħhom, u li jiġi promoss l-investiment privat, inkluż permezz tar-riformi rilevanti. L-investimenti b’appoġġ għall-irkupru jirrappreżentaw opportunità biex l-ekonomija Maltija titqiegħed fuq perkors aktar sostenibbli. It-trasformazzjoni ta’ Malta f’ekonomija newtrali għall-klima ser tkun tirrikjedi investiment imdaqqas mill-privat u mill-gvern matul perjodu sostanzjali ta’ żmien. L-investiment biex jitnaqqsu l-emissjonijiet ta’ gassijiet b’effett serra, deskritt fil-Pjan Nazzjonali tal-Enerġija u l-Klima tagħha, u biex jiġu indirizzati esternalitajiet ambjentali negattivi oħrajn, b’mod partikolari f’setturi bħal dak tal-kostruzzjoni u tat-trasport, jista’ jgħin biex jintlaħqu l-objettivi doppji ta’ rkupru ekonomiku u ta’ sostenibbiltà. L-appoġġ għar-rinnovazzjoni tal-istokk eżistenti tal-bini u għal skemi ta’ taħriġ immirati jkunu ta’ għajnuna fit-titjib tar-rendiment tal-bini fl-użu tal-enerġija. Aktar investiment fit-trasport sostenibbli jista’ jiżgura alternattivi vijabbli għall-użu tal-karozzi privati. L-ipprogrammar tal-Fond għal Tranżizzjoni Ġusta, li huwa s-suġġett ta’ proposta tal-Kummissjoni, għall-perjodu 2021-2027 jista’ jgħin lil Malta tindirizza xi wħud mill-isfidi li toffri t-tranżizzjoni lejn ekonomija newtrali għall-klima, kif deskritt fl-Anness D tar-rapport tal-pajjiż għall-2020. Dan jippermetti lil Malta tagħmel l-aħjar użu minn dak il-Fond.
               
            
                  (21)
               
               
                  L-għoti ta’ aktar importanza lir-riċerka u lill-innovazzjoni u l-integrazzjoni tagħhom b’mod aħjar fl-ambjent tan-negozju jappoġġa s-sostenibbiltà tal-mudell ekonomiku ta’ Malta bbażat fuq l-għarfien. Malta żviluppat servizzi tal-gvern elettroniku għaċ-ċittadini u n-negozji, fosthom numru ta’ apps tal-mowbajl. Madankollu, l-użu tagħhom mill-pubbliku għadu żgħir. Sabiex tiġi ffaċilitata t-tranżizzjoni diġitali tal-ekonomija, huwa essenzjali li jitħeġġeġ l-użu tas-servizzi pubbliċi diġitali miċ-ċittadini u min-negozji.
               
            
                  (22)
               
               
                  It-trasformazzjoni ta’ Malta lejn settur tas-servizzi orjentat internazzjonalment u l-ispeċjalizzazzjoni tiegħu fil-logħob tal-azzard remot, fl-assi virtwali u fl-iskemi tagħha ta’ ċittadinanza u residenza, filwaqt li kkontribwixxiet għat-tkabbir ekonomiku, tagħmilha suxxettibbli għar-riskji tal-ħasil tal-flus, li għad iridu jiġu mtaffija. Għall-prevenzjoni u l-ġlieda kontra dawn ir-riskji, ittieħdu passi biex jissaħħaħ ir-rwol tas-superviżur kontra l-ħasil tal-flus (AML, anti-money-laundering). Ittejbet ukoll il-kooperazzjoni ma’ awtoritajiet kompetenti oħra. Madankollu, tnissel tħassib il-prassi tal-Awtorità ta’ Malta tas-Servizzi Finanzjarji li tagħmel insourcing tal-kompiti ta’ superviżjoni tagħha lil konsulenza privata. In-nuqqasijiet fl-investigazzjoni u l-prosekuzzjoni fir-rigward tal-ħasil tal-flus għadhom ta’ sfida. It-tisħiħ tas-superviżjoni nazzjonali ta’ negozji finanzjarji orjentati internazzjonalment b’liċenzja f’Malta jsaħħaħ il-qafas ġenerali ta’ governanza. Fis-settur tal-assigurazzjoni, hija essenzjali l-kooperazzjoni bejn is-superviżuri domestiċi u esterni. Hemm ukoll lok għal titjib fis-superviżjoni tal-fergħat tal-banek ta’ pajjiżi terzi kif ukoll għal titjib fl-approċċ orjentat lejn ir-riskju u l-valutazzjoni ta’ adegwatezza tal-ġestjoni tar-riskju għall-istituzzjonijiet bankarji.
               
            
                  (23)
               
               
                  L-indirizzar tal-ippjanar aggressiv tat-taxxa jibqa’ kruċjali biex jittejbu l-effiċjenza u l-ġustizzja tas-sistemi tat-taxxa. L-effetti sekondarji ta’ strateġiji tal-ippjanar aggressiv tat-taxxa mill-kontribwenti bejn l-Istati Membri jirrikjedu azzjoni koordinata ta’ politiki nazzjonali biex jikkomplementaw il-leġislazzjoni tal-Unjoni. Malta ħadet passi biex tindirizza prattiki ta’ ppjanar aggressiv tat-taxxa billi implimentat inizjattivi miftiehma minn qabel fuq livell internazzjonali kif fuq livell Ewropew, iżda t-trattament ta’ kumpaniji residenti mhux domiċiljati kif ukoll l-iskemi ta’ ċittadinanza b’investiment u ta’ residenza b’investiment, li lanqas biss jirrikjedu li individwu jkun residenti f’Malta għal finijiet ta’ taxxa, joħolqu riskju doppju ta’ nuqqas ta’ ħlas ta’ taxxa kemm għall-kumpaniji kif ukoll għall-individwi.
               
            
                  (24)
               
               
                  Malta għandha wkoll quddiemha sfidi biex issaħħaħ il-kapaċità istituzzjonali tagħha fil-ġlieda kontra l-korruzzjoni. Malta ħabbret riformi biex issaħħaħ l-investigazzjoni u l-prosekuzzjoni fir-rigward tal-korruzzjoni u qiegħda tikkonsulta lill-partijiet interessati rilevanti, b’mod partikolari l-Kummissjoni ta’ Venezja, dwar riforma fil-ġudikatura. Għandhom jiġu adottati miżuri konkreti biex jitlestew dawn ir-riformi kollha u biex dawn isiru operazzjonali.
               
            
                  (25)
               
               
                  Filwaqt li r-rakkomandazzjonijiet speċifiċi għall-pajjiż magħmulin f’din ir-Rakkomandazzjoni (“ir-rakkomandazzjonijiet speċifiċi għall-pajjiż tal-2020”) jiffukaw fuq l-indirizzar tal-impatti soċjoekonomiċi tal-pandemija u fuq l-iffaċilitar tal-irkupru ekonomiku, ir-rakkomandazzjonijiet speċifiċi għall-pajjiż tal-2019 ukoll koprew riformi li huma essenzjali biex jiġu ttrattati l-isfidi strutturali fuq perjodu ta’ żmien medju sa dak twil. Ir-rakkomandazzjonijiet speċifiċi għall-pajjiż tal-2019 jibqgħu pertinenti u ser ikomplu jiġu monitorjati matul is-Semestru Ewropew tas-sena d-dieħla. Dan jinkludi r-rakkomandazzjonijiet speċifiċi għall-pajjiż tal-2019 fir-rigward tal-politiki ekonomiċi relatati mal-investiment. Ir-rakkomandazzjonijiet speċifiċi għall-pajjiż tal-2019 kollha għandhom jitqiesu għall-ipprogrammar strateġiku tal-finanzjament tal-politika ta’ koeżjoni ta’ wara l-2020, inkluż għal miżuri ta’ mitigazzjoni u l-istrateġiji ta’ ħruġ fir-rigward tal-kriżi kurrenti.
               
            
                  (26)
               
               
                  Is-Semestru Ewropew jipprovdi l-qafas għal koordinazzjoni kontinwa tal-politika ekonomika u tal-impjiegi fl-Unjoni, li jista’ jkun ta’ kontribut għal ekonomija sostenibbli. Fil-Programmi Nazzjonali ta’ Riforma tal-2020 tagħhom, l-Istati Membri evalwaw il-progress li sar fir-rigward tal-implimentazzjoni tal-Għanijiet ta’ Żvilupp Sostenibbli (SDGs, Sustainable Development Goals) tan-Nazzjonijiet Uniti. Billi tkun qed tiżgura l-implimentazzjoni sħiħa tar-rakkomandazzjonijiet speċifiċi għall-pajjiż tal-2020, Malta ser tikkontribwixxi għall-progress lejn l-SDGs u għall-isforz komuni biex tiġi żgurata s-sostenibbiltà kompetittiva fl-Unjoni.
               
            
                  (27)
               
               
                  Il-koordinazzjoni mill-qrib bejn l-ekonomiji fl-unjoni ekonomika u monetarja hija kruċjali fil-kisba ta’ rkupru rapidu mill-impatt ekonomiku tal-pandemija tal-COVID-19. Jenħtieġ li, bħala Stat Membru li l-munita tiegħu hija l-euro, Malta tiżgura li l-politiki tagħha jibqgħu konsistenti mar-rakkomandazzjonijiet tal-2020 għaż-żona tal-euro u jibqgħu kkoordinati ma’ dawk tal-Istati Membri l-oħra li l-munita tagħhom hija l-euro, filwaqt li jittieħed kont tal-gwida politika mill-Grupp tal-Euro.
               
            
                  (28)
               
               
                  Fil-kuntest tas-Semestru Ewropew tal-2020, il-Kummissjoni wettqet analiżi komprensiva tal-politika ekonomika ta’ Malta u ppubblikatha fir-rapport tal-pajjiż għall-2020. Hija vvalutat ukoll il-Programm ta’ Stabbiltà tal-2020, il-Programm Nazzjonali ta’ Riforma tal-2020 u s-segwitu mogħti għar-rakkomandazzjonijiet speċifiċi għall-pajjiż indirizzati lil Malta fi snin preċedenti. Il-Kummissjoni ħadet kont mhux biss tar-rilevanza tagħhom għal politika fiskali u soċjoekonomika sostenibbli f’Malta, iżda wkoll tal-konformità tagħhom mar-regoli u l-gwida tal-Unjoni, fid-dawl tal-ħtieġa li l-governanza ekonomika ġenerali tal-Unjoni tissaħħaħ billi jingħata input, fuq livell tal-Unjoni, f’deċiżjonijiet nazzjonali futuri.
               
            
                  (29)
               
               
                  Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-2020 u l-opinjoni tiegħu (7) hija riflessa b’mod partikolari fir-rakkomandazzjoni (1) hawn taħt,
               
            B’DAN JIRRAKKOMANDA li Malta tieħu azzjoni fl-2020 u fl-2021 biex:
      
                  1.
               
               
                  Tieħu l-miżuri kollha meħtieġa, f’konformità mal-klawżola liberatorja ġenerali tal-Patt ta’ Stabbiltà u Tkabbir, biex tindirizza b’mod effettiv il-pandemija tal-COVID-19, issostni l-ekonomija u tappoġġa l-irkupru sussegwenti. Meta l-kondizzjonijiet ekonomiċi jkunu jippermettu, issegwi politiki fiskali mmirati lejn il-kisba ta’ pożizzjonijiet fiskali prudenti fuq perjodu medju ta’ żmien u tiżgura s-sostenibbiltà fejn jidħol id-dejn, filwaqt li ttejjeb l-investiment. Issaħħaħ ir-reżiljenza tas-sistema tas-saħħa fir-rigward tal-ħaddiema li jaħdmu fil-qasam tas-saħħa, tal-prodotti mediċi kritiċi u tal-kura primarja.
               
            
                  2.
               
               
                  Tikkonsolida l-arranġamenti għal xogħol b’ħinijiet iqsar u tiżgura l-adegwatezza tal-protezzjoni kontra l-qgħad għall-ħaddiema kollha. Issaħħaħ il-kwalità u l-inklużività tal-edukazzjoni u l-iżvilupp tal-ħiliet.
               
            
                  3.
               
               
                  Tiżgura l-implimentazzjoni effettiva ta’ appoġġ ta’ likwidità għal negozji affettwati, fosthom ta’ dawk li jaħdmu għal rashom. Tiffinanzja b’mod sostanzjali fil-bidu tagħhom proġetti maturi ta’ investiment pubbliku u tippromwovi l-investiment privat biex jiġi stimulat l-irkupru ekonomiku. Tiffoka l-investiment fuq it-tranżizzjoni ekoloġika u diġitali, b’mod partikolari fuq il-produzzjoni u l-użu nodfa u effiċjenti tal-enerġija, it-trasport sostenibbli, il-ġestjoni tal-iskart, ir-riċerka u l-innovazzjoni.
               
            
                  4.
               
               
                  Tlesti r-riformi li jindirizzaw defiċjenzi kurrenti f’kapaċità istituzzjonali u fil-governanza biex tissaħħaħ l-indipendenza ġudizzjarja. Tkompli bl-isforzi biex jiġu evalwati u mtaffija b’mod adegwat ir-riskji tal-ħasil tal-flus u biex jiġi żgurat l-infurzar effettiv tal-qafas kontra l-ħasil tal-flus. Iżżid il-pass fl-azzjoni biex jiġu indirizzati l-karatteristiċi tas-sistema tat-taxxa li jiffaċilitaw l-ippjanar aggressiv tat-taxxa minn individwi u minn kumpaniji multinazzjonali.
               
            
         Magħmul fi Brussell, l-20 ta’ Lulju 2020.
         
            
               Għall-Kunsill
            
            
               Il-President
            
            J. KLOECKNER
         
      
      
         (1)  ĠU L 209, 2.8.1997, p. 1.
      
         (2)  Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi, (ĠU L 306, 23.11.2011, p. 25).
      
         (3)  ĠU C 301, 5.9.2019, p. 107.
      
         (4)  Regolament tal-Kunsill (KE) Nru 1467/97 tas-7 ta’ Lulju 1997 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (ĠU L 209, 2.8.1997, p. 6).
      
         (5)  Regolament (UE) 2020/460 tal-Parlament Ewropew u tal Kunsill tat-30 ta’ Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f’setturi oħra tal-ekonomiji tagħhom b’reazzjoni għat-tifqigħa COVID‐19 (Inizjattiva ta’ Investiment b’Reazzjoni għall-Coronavirus) (ĠU L 99, 31.3.2020, p. 5).
      
         (6)  Regolament (UE) 2020/558 tal-Parlament Ewropew u tal-Kunsill tat-23 ta’ April 2020 li jemenda r-Regolamenti (UE) Nru 1301/2013 u (UE) Nru 1303/2013 rigward miżuri speċifiċi biex tingħata flessibbiltà eċċezzjonali għall-użu tal-Fondi Strutturali u ta’ Investiment Ewropej b’reazzjoni għat-tifqigħa ta’ COVID-19 (ĠU L 130, 24.4.2020, p. 1).
      
         (7)  Skont l-Artikolu 5(2) tar-Regolament (KE) Nru 1466/97.